钦定古今图书集成/明伦汇编/官常典/第597卷 > 楼一堂
## 钦定古今图书集成/明伦汇编/官常典/第597卷 > 楼一堂

按《金华府志》：“一堂字叔宇，浦江人。万历癸丑进士，除
部曹水虞主验厅事。故事，五库备上供边储者，就厅
审美材，胥贾相蒙至，一商动縻大府金十馀万，一堂
榜其弊于衢，商恐谋于胥，假例进海物数瓶，启之则
金也，斥去，急逮胥狱，得其状，莫不股栗。出守瑞州，上
书御史台，议汰浮赋十之二，民少安。迁本省驿传，寻”
陞大参。治山东粮，苏邮转漕，所至有殊声。丙寅总晋
臬时，魏珰遣中使镇各边，边使至，一堂不为礼。珰败，
迁广东右布政，摄海道篆。盗李之奇数寇海为乱，一
堂招其党芝龙令杀自赎，芝龙果缚之奇。在廷佥多
其功，以积劳发背卒，年六十二。著有《瑞槐轩集》《乡约
训言》《女则》若干卷行于世。